B4-0631, 0637, 0643, 0689, 0717, 0722, 0724 και 0725/95

Ψήφισμα σχετικά με την κατάσταση στο Μπουρούντι

Το Ευρωπαϊκό Κοινοβούλιο,

- έχοντας υπόψη τις δηλώσεις του Συμβουλίου και της Επιτροπής της 6ης Απριλίου 1995,

- υπενθυμίζοντας τα προηγούμενα ψηφίσματά του σχετικά με την κατάσταση στο Μπουρούντι,

- έχοντας υπόψη τη δήλωση της Carcassonne για το Μπουρούντι, στην οποία προέβη η Προεδρία εξ ονόματος της Ευρωπαϊκής Ένωσης, καθώς και την κοινή θέση του Συμβουλίου της 24ης Μαρτίου 1995,

- έχοντας υπόψη τη δήλωση του Συμβουλίου Ασφαλείας του ΟΗΕ της 29ης Μαρτίου 1995,

Α. εκφράζοντας τη λύπη του για την κλιμάκωση της βίας στο Μπουρούντι και τα αισθήματα φρίκης του για τη σφαγή, 400 περίπου Χούτου -κυρίως γυναικοπαίδων- εκ μέρους του στρατού και ένοπλων ομάδων στο βορειοανατολικό Μπουρούντι κατά τις τελευταίες ημέρες,

Β. συγκλονισμένο από τη δολοφονία για εθνοτικούς λόγους εκατοντάδων ατόμων εκ μέρους εξτρεμιστικών συμμοριών αμφοτέρων των πλευρών, οι οποίες δρουν τόσο στην πρωτεύουσα Μπουζουμπούρα όσο και στην ύπαιθρο,

Γ. βαθύτατα ανήσυχο για τη δραματική επιδείνωση των συνθηκών ασφαλείας σε ολόκληρη τη χώρα και την κλιμακούμενη εθνοτική σύγκρουση, που μπορεί να εξελιχθεί σε μια νέα γενοκτονία, όπως εκείνη της Ρουάντα,

Δ. εκφράζοντας τη λύπη του για το γεγονός ότι ενώπιον της δραματικής δήλωσης του Προέδρου του Μπουρούντι για τον άμεσο κίνδυνο μιας γενοκτονίας, το Συμβούλιο Ασφαλείας του ΟΗΕ δεν απάντησε με κατάλληλα μέσα, ιδίως με την αποστολή μιας προληπτικής δύναμης,

Ε. ανήσυxο για τον αυξανόμενο αριθμό προσφύγων, που τελευταία υπολογίζονται σε 50.000, οι οποίοι έχουν καταφύγει στο Ζαΐρ, και γνωρίζοντας ότι μια ανεξέλεγκτη σύρραξη στο Μπουρούντι γρήγορα θα επεκταθεί στη Ρουάντα και το Ζαΐρ, θέτοντας έτσι σε κίνδυνο περί τα 20 εκατ. άτομα στην εν λόγω περιοχή,

ΣΤ. λαμβάνοντας υπόψη την επίσκεψη της Ευρωπαϊκής Τρόϊκας στη Μπουζουμπούρα και τη μετέπειτα επίσκεψη του γάλλου Υπουργού Συνεργασίας,

Ζ. λαμβάνοντας υπόψη τις εκκλήσεις του Προέδρου Ntibantunganya και της κυβέρνησης του κ. Nduwayo για ειρήνευση και διάλογο,

Η. ανήσυχο από τις πληροφορίες που αναφέρουν πράξεις βασανιστηρίων από την ειδική μονάδα έρευνας (BSR) κατά των πολιτικών κρατουμένων,

1. καταδικάζει απερίφραστα την τελευταία αναφερθείσα σφαγή 400 Χούτου - κυρίως γυναικοπαίδων - εκ μέρους στοιχείων του στρατού και πολιτιφυλάκων, καθώς και όλες τις άλλες δολοφονίες και πράξεις βιαιοπραγίας που διεπράχθησαν σε όλη την ύπαιθρο[semigr ]

2. ζητεί να σταματήσει αμέσως η βία και να αφοπλισθούν οι εξτρεμιστικές ομάδες[semigr ]

3. τονίζει και πάλι την πλήρη υποστήριξή του στους νόμιμους δημοκρατικούς θεσμούς του Μπουρούντι, ιδιαίτερα την Προεδρία της Δημοκρατίας, την κυβέρνηση και το κοινοβούλιο, και επιβεβαιώνει την προσήλωσή του στην «Κυβερνητική Σύμβαση», που υπεγράφη στις 10 Οκτωβρίου 1994, η οποία θα πρέπει να τηρηθεί πλήρως από όλες τις αντιμαχόμενες παρατάξεις, κυρίως όσον αφορά την εξάρθρωση των ανεξέλεγκτων ένοπλων ομάδων οι οποίες ευθύνονται για τη σημερινή κρίση[semigr ]

4. ζητεί από τις κυβερνητικές δυνάμεις και την αντιπολίτευση του Μπουρούντι να συνεχίσουν να καταβάλλουν σοβαρές προσπάθειες στο πλαίσιο της διαδικασίας εθνικής συμφιλίωσης και οικοδόμησης της δημοκρατίας σύμφωνα με την κοινή δήλωση που υπεγράφη στις 30 Μαρτίου 1995 από τον αρχηγό του κράτους και τον Πρωθυπουργό του Μπουρούντι και η οποία έλαβε την προφορική συμφωνία όλων των τμημάτων που είχαν υπογράψει την «Κυβερνητική Σύμβαση»[semigr ]

5. καλεί τα κράτη μέλη της ΕΕ να ασκήσουν πίεση στο Συμβούλιο Ασφαλείας των Ηνωμένων Εθνών να λάβει μέτρα για να σταματήσει το κύμα βίας στο Μπουρούντι, όπως η οργάνωση διαπραγματεύσεων μεταξύ των αντιμαχόμενων μερών και η αποστολή δύναμης κυανοκράνων εφόσον το ζητήσουν οι αρχές του Μπουρούντι[semigr ]

6. καλεί το Συμβούλιο της ΕΕ και τα κράτη μέλη να καταρτίσουν σχέδιο έκτακτης ανάγκης, ώστε να είναι έτοιμα για να παρέμβουν με εντολή των Ηνωμένων Εθνών, σε περίπτωση που κλιμακωθεί η βία και, εν ανάγκη, να δημιουργήσουν επίσης «ζώνες ασφαλείας» για την προστασία του άμαχου πληθυσμού[semigr ]

7. υποστηρίζει ακράδαντα τη διοργάνωση, όσο το δυνατόν ταχύτερα, μιας «Περιφερειακής Διάσκεψης για την Ειρήνη, την Ασφάλεια και τη Σταθερότητα», την οποία επιθυμεί το Συμβούλιο Ασφαλείας των Ηνωμένων Εθνών και προτείνει η Επιτροπή, και καλεί την κυβέρνηση του Μπουρούντι να μην αφήσει να χαθεί η ευκαιρία αυτή[semigr ]

8. επιβεβαιώνει την πλήρη εμπιστοσύνη του στο πρόσωπο του ειδικού εκπροσώπου των Ηνωμένων Εθνών στο Μπουρούντι, κ. Ould Abdallah, ο οποίος συνέβαλε στην αποφυγή της γενικής ανάφλεξης στη χώρα αυτή, και καταδικάζει τις διαδηλώσεις που οργανώθηκαν από προβοκάτορες, των οποίων αποτέλεσε πρόσφατα αντικείμενο με τις οποίες εζητείτο η αποπομπή του[semigr ]

9. καλεί το Συμβούλιο να εφαρμόσει άμεσα το γενικό πρόγραμμα δράσης που καθόρισε στο Carcassonne, κυρίως σχετικά με την αποστολή νέων επειρογνωμόνων για τα ανθρώπινα δικαιώματα στο πλαίσιο της Ύπατης Αρμοστείας του ΟΗΕ, με την αύξηση του αριθμού των παρατηρητών της ΟΑΕ, την εγκαθίδρυση κράτους δικαίου και την εκπαίδευση των δικαστικών λειτουργών[semigr ]

10. επαναλαμβάνει το αίτημά του προς τα κράτη μέλη της Ένωσης που εκπροσωπούνται στο Συμβούλιο Ασφαλείας του ΟΗΕ να προσφύγουν στον τελευταίο όσον αφορά την ανάγκη διεθνούς αποκλεισμού στις εξαγωγές όπλων και πυρομαχικών στον Μπουρούντι και τη Ρουάντα, ζητεί δε από τα κράτη μέλη να σταματήσουν τις εξαγωγές όπλων και πυρομαχικών προς τις δύο χώρες αυτές[semigr ]

11. ζητεί από τα κράτη μέλη, το Συμβούλιο, την Επιτροπή και τις άλλες βιομηχανικές χώρες να παράσχουν ουσιαστική και κατεπείγουσα οικονομική βοήθεια για την ανοικοδόμηση και τη σταθεροποίηση του κράτους του Μπουρούντι[semigr ] για το σκοπό αυτό θεωρεί ότι το Συμβούλιο θα πρέπει να αναλάβει άμεσα την πρωτοβουλία της διοργάνωσης της «Διάσκεψης των Δωρητών», για την οποία γίνεται λόγος στη δήλωση του Carcassonne[semigr ]

12. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο, στις κυβερνήσεις των κρατών μελών, στους Γενικούς Γραμματείς του ΟΗΕ και της ΟΑΕ, καθώς και στην κυβέρνηση του Μπουρούντι.